དེའི་ནང་དུ་ལྕགས་ཀྱི་མཆོད་རྟེན།དེའི་ནང་དུ་ཟངས་ཀྱི་བུམ་པ་བདུད་རྩི་ཤེལ་གྱི་མདོག་ལྟ་བུས་གང་བའི་ནང་དུ་ཟོང་སྲེལ་རྣམས་གསེར་འོད་འཕྲོ་བ་བཞུགས་པ་དང༌།བུམ་པའི་འོག་ནས་ཀླུའི་རྒྱལ་པོ་གཉིས་ཀྱིས་བཏེགས་པའི་རྣམ་པ་ཅན་སྣང་ཞིང༌།ཁྲིའི་ནང་དུ་མདོ་སྡེ་ཟབ་མོ་སྡེ་ཚན་ལྔའི་གླེགས་བམ་རྣམས་གཙང་ཞིང་དྲི་མ་མེད་པ་བཞུགས་ཤིང༌།གསེར་དང༌།མུ་ཏིག་དང༌།རིན་པོ་ཆེ་སྣ་བདུན་དང༌།སྨན་དང་འབྲས་བུ་སྣ་ཚོགས་པས་བཀང་ཞིང༌།རྒྱན་གྱི་བཀོད་པ་དུ་མས་ཤིན་ཏུ་མཛེས་པར་བྱས་པ་མཐོང་ངོ༌།།ཡང་བུམ་པའི་ཞབས་སུ་གསེར་གྱི་དོང་ཙེ་ཞིག་འདུག་པ་བླངས་ནས་བལྟས་པས།དོང་ཙེའི་ངོས་ལ།ཊི་ཡྭོན་ཐུང་པོའུ་ཞེས་པའི་ཡི་གེ་འབུར་དུ་དོད་པ་མཐོང༌།ཊི་ཡྭོན་ནི་རྒྱལ་པོ་རང་ཉིད་ཀྱི་མིང་ཡིན་པས་མ་འོངས་འབྱུང་འགྱུར་གྱི་དོན་གསལ་བར་སྟོན་པའི་འཕགས་ཆེན་དམ་པ་རྣམས་ཀྱི་མཛད་པ་བསམ་གྱིས་མི་ཁྱབ་པ་ལ་གུས་པ་བླ་ན་མེད་པ་སྐྱེས།དེ་ནས་ཉི་ཝོན་རྒྱལ་པོའི་ལོ་བརྒྱད་པའི་དཔྱིད་ཟླ་ཐ་ཆུང་གི་ཉི་ཤུ་ལྔ་ལ།རྒྱལ་པོ་བཙུན་མོ་དང་བཅས་པས་རྒྱུ་དངོས་མང་དུ་སྦྱར་ཏེ་མཆོད་རྟེན་སྔར་ལས་ཀྱང་རྒྱ་ཆེ་ཞིང་དཔངས་མཐོ་བར་བསྐྲུན་ཏོ།།དེ་ནས་རྩ་བའི་མཆོད་རྟེན་དེ་ཉིད་སྐྱེ་བོ་ཁྲི་ཕྲག་མང་པོས་མཆོད་པའི་བྱེ་བྲག་བསམ་གྱིས་མི་ཁྱབ་པས་མདུན་ནས་བདར་ཏེ་མཆོད་རྟེན་ཆེན་པོའི་ནང་དུ་བཞུགས་སུ་གསོལ།མཆོད་རྟེན་ཆེན་པོའི་ཕྱི་ངོས་སུ་ཡི་དམ་སངས་རྒྱས་བྱང་སེམས་དུ་མའི་སྐུ་བརྙན་འབུར་དུ་དོད་པ་དང༌།མཆོད་པའི་ལྷ་མོ་མཆོད་རྫས་སྣ་ཚོགས་ཐོགས་པའི་གཟུགས་བརྙན་མཛེས་པར་བྱས་ཤིང༌།